Document ID: 31995R2597

NEUVOSTON ASETUS (EY) N:o 2597/95,
annettu 23 päivänä lokakuuta 1995,
muualla kuin Pohjois-Atlantilla kalastavien jäsenvaltioiden nimellissaaliiden määriä koskevien tilastojen toimittamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja eritysesti sen 43 artiklan,
ottaa huomioon komission ehdotuksen (1),
ottaa huomioon Euroopan parlamentin lausunnon (2),
sekä katsoo, että
Euroopan yhteisö on tullut Yhdistyneiden kansakuntien elintarvike- ja maatalousjärjestön (FAO) jäseneksi,
Euroopan unionin neuvoston ja Euroopan yhteisöjen komission välinen pöytäkirja määrää komission luovuttamaan FAO:lle pyydetyt tilastot,
läheisyysperiaatteen mukaisesti ehdotetun toiminnan tavoitteet voidaan toteuttaa vain yhteisön säädöksen perusteella, koska vain komissio voi koordinoida tilastotietojen tarvittavan harmonisoinnin yhteisötasolla, kun taas kalastustilastojen keruu ja tarvittava infrastruktuuri näiden tietojen luotettavuuden käsittelemiseksi ja tarkkailemiseksi on ensisijassa jäsenmaiden vastuulla, ja
erityinen menetelmä asianmukaisten yhteisötilastojen laatimiseen, joka perustuu kansallisiin tilastojärjestelmiin, vaatii erittäin läheistä yhteistyötä komission ja jäsenvaltioiden välillä, erityisesti maataloustilastokomiteassa, joka perustettiin päätöksellä 72/279/ETY (3),
ON ANTANUT TÄMÄN ASETUKSEN:
1 artikla
Jäsenvaltion on toimitettava komissiolle tiedot nimellissaaliin määristä, jotka on pyydystetty aluksilla, jotka ovat rekisteröityjä kyseisessä jäsenvaltiossa tai purjehtivat sen lipun alla ja kalastavat muilla alueilla kuin Pohjois-Atlantin vesillä, ottaen huomioon salassa pidettävien tietojen luovuttamisesta Euroopan yhteisöjen tilastotoimistolle 11 päivänä kesäkuuta 1990 annettu asetus (Euratom, ETY) N:o 1588/90 (4).
Nimellissaaliiden määriä koskevissa tiedoissa on oltava kaikki kalastustuotteet, jotka on tuotu maihin tai jälleenlaivattu merellä missä tahansa muodossa, mutta niihin ei sisällytetä niitä eriä, jotka pyynnin jälkeen on heitetty takaisin mereen, kulutettu laivassa tai käytetty syöttinä laivalla. Tiedot on kirjattava elopainon mukaisina maihintuontia tai jälleenlaivausta vastaavina lähimpään tonniin pyöristettyinä.
2 artikla
1. Tiedot on toimitettava nimellissaaliista jokaisella pääkalastusalueella ja niiden osa-alueilla, jotka on lueteltu liitteessä 1, selostettu liitteessä 2 ja havainnollistettu liitteessä 3. Jokaisen pääkalastusalueen lajit, joista vaaditaan tietoja, on lueteltu liitteessä 4.
2. Kutakin kalenterivuotta koskevat tiedot on ilmoitettava kuuden kuukauden kuluessa kyseisen kalenterivuoden päättymisestä.
3. Jos jäsenvaltion 1 artiklan mukaiset alukset eivät ole kalastaneet pääkalastusalueella kalenterivuotena, jäsenvaltion tulee ilmoittaa siitä komissiolle. Mutta jos kalastusta on harjoitettu pääkalastusalueella, tietojen luovuttamista vaaditaan vain laji/osa-alueyhdistelmistä, joista saaliit on merkitty saalismäärän vuosi-ilmoitukseen.
4. Ilmoitettavia tietoja ei tarvitse erikseen yksilöidä, jos jäsenvaltion alusten pyytämillä lajeilla on vähäistä merkitystä, vaan tiedot voidaan sisällyttää kokoomaerään, jos näin merkittyjen tuotteiden paino on enintään 5 prosenttia vuoden aikana saadun saaliin kokonaismäärästä.
5. Tilastollisten kalastusalueiden tai niiden osa-alueiden luettelot sekä lajit voidaan tarkistaa artiklassa 5 säädettyä menettelyä noudattaen.
3 artikla
Jollei yhteistä kalastuspolitiikkaa koskevissa säädöksissä toisin säädetä, jäsenvaltio saa käyttää otantatekniikkaa saalistietoja kerätessään sellaisten kalastuslaivaston saaliiden osalta, joiden tietojen täydellinen kerääminen aiheuttaisi kohtuuttomia hallinnollisia menettelyjä. Jäsenvaltion on esitettävä 6 artiklan 1 kohdan mukaisesti laaditussa raportissa yksityiskohtaisesti otantamenetelmät samoin kuin tiedot siitä, mikä on sellaisella tekniikalla kerättyjen tietojen osuus.
4 artikla
Jäsenvaltioiden on täytettävä 1 ja 2 artiklan mukaiset velvollisuutensa toimittamalla tiedot magneettisella tallennusvälineellä, jonka muodosta määrätään liitteessä 5.
Jäsenvaltiot voivat komission annettua siihen etukäteen luvan ilmoittaa tiedot myös muussa muodossa ja muulla välineellä.
5 artikla
1. Kun tässä artiklassa määrättyä menettelytapaa on noudatettava, puheenjohtaja jättää asian pysyvän maataloustilastokomitean (jäljempänä "komitea") päätettäväksi joko omasta aloitteestaan tai jäsenvaltion edustajan pyynnöstä.
2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.
3. a) Komissio päättää suunnitelluista toimenpiteistä, jos ne ovat komitean lausunnon mukaiset.
b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä.
Jos neuvosto ei ole ratkaissut asiaa kolmessa kuukaudessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä.
6 artikla
1. Jäsenvaltioiden on toimitettava komissiolle 12 kuukauden kuluessa tämän asetuksen voimaantulosta yksityiskohtainen selostus, jossa esitetään saaliita koskevien tietojen laadintatapa sekä osoitetaan tietojen edustavuus ja luotettavuus. Komissio laatii näistä selostuksista yhteenvedon, josta käydään keskustelu maataloustilastokomitean toimivaltaisessa työryhmässä.
2. Jäsenvaltioiden on ilmoitettava komissiolle kaikista muutoksista, joilla on vaikutusta 1 kohdan mukaisesti annettuihin tietoihin kolmen kuukauden kuluessa siitä, kun muutos toteutettiin.
3. Siinä tapauksessa, että 1 kohdassa tarkoitettujen menetelmäselostusten perusteella ilmenee, että jäsenvaltio ei voi välittömästi täyttää tämän asetuksen vaatimuksia ja että on tarpeen muuttaa tietojen keruun tekniikkaa ja menetelmiä, komissio voi yhteistyössä kyseisen jäsenvaltion kanssa maataloustilastokomiteassa vahvistaa enintään kahden vuoden pituisen siirtymäkauden, jonka kuluessa tässä asetuksessa säädetty ohjelma on toteutettava.
4. Menetelmäselostukset, siirtymäjärjestelyt, tietojen saatavuus, tietojen luotettavuus ja muut tämän asetuksen soveltamiseen liittyvät seikat tutkitaan kerran vuodessa maataloustilastokomitean toimivaltaisessa työryhmässä.
7 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 23 päivänä lokakuuta 1995.

Labels: 19
13
6
12
18